Beurtwater in Oos-Kaap om Dag Zero te vermyFoto: Kouga-munisipaliteit/Facebook Die Kouga-munisipaliteit het Maandag daaglikse wateronderbrekings in Jeffreysbaai ingestel om te probeer voorkom dat dié munisipaliteit Dag Zero bereik. Dié Oos-Kaapse munisipaliteit – wat dorpe soos Jeffreysbaai, Humansdorp, St. Francis-baai, Kaap St. Francis, Oesterbaai, Patensie, Hankey, Loerie en Thornhill bedien – gaan al jare lank onder erge droogte gebuk. Die opgaardamme is ook tans kritiek laag, met die Impofu-dam wat reeds opgedroog het. Die Churchill-dam het slegs 11 dae se water oor. Albei damme verskaf water aan die Nelson Mandela-metro. Die watertoevoer na Jeffreysbaai sal vir sewe dae per week – tussen 10:00 en 16:00 – afgesny word. Volgens Hattingh Bornman, onderburgemeester van Kouga, is die waterbeperkings nie ŉ langtermynoplossing nie, maar net ŉ voorsorgmaatreël om te verhoed dat die damme heeltemal opdroog. Tydens die wateronderbrekings sal die droogtegeteisterde streek op boorgate en ander ondergrondse waterbronne staatmaak. Die streek het die afgelope sewe jaar onder-normale reënval gehad, ŉ “duidelike manifestasie van klimaatsverandering”, volgens die nasionale regering. Luvuyo Bangazi, wat die waterkrisis-kommunikasietaakspan koördineer, sê dat Nelson Mandelabaai ook tans ŉ ernstige waterkrisis weens langtermyndroogte ondervind, wat vererger word deur verouderende infrastruktuur wat vatbaar vir gereelde waterlekkasies is. Senzo Mchunu, minister van water en sanitasie, het die waterkrisis as “baie erg” beskryf.